Namibísk yfirvöld horfa til þess að fá Jóhannes Stefánsson uppljóstrara til þess að bera vitni í Samherjamálinu verði það niðurstaða spillingarlögreglunnar í Namibíu að ákæra í því . Sex einstaklingar eru í varðhaldi vegna málsins , meðal annars fyrrverandi dómsmálaráðherra og sjávarútvegsráðherra landsins . Þetta hefur namibíski fjölmiðillinn The Namibian eftir Martha Imalwa , ríkissaksóknara landsins . Fram kemur í frétt The Namibian að þarlend yfirvöld séu í samskiptum við íslensk yfirvöld , en þar sem Jóhannes sé undir vernd hér á landi þurfi að vinna með yfirvöldum áður en hægt sé að kalla hann fyrir sem vitni . Jóhannes var yfir starfsemi Samherja í Namibíu til ársins 2016 , en hann steig svo fram í samstarfi við íslenska miðla og Al Jazeera í umfjöllun um mútugreiðslur til háttsettra embættismanna í staðinn fyrir ódýrt aðgengi að hrossamakrílskvóta .